Ave Maria gracia plena. In omnium vero salutari fructum salutacionis angelice cum filiali subieccione et salute. Venerabiles et in visceribus Ihesu Christi metuendi patres ac fratres cordintime precolendi, consideranti michi obedientiam preferendam victimis et communia lucra propriis atque salutem multorum paucorum, ea propter ad pia vota et sancta desideria vestrorum omnium et singulorum rogatus et assignatus associaui me unacum predilecto patre meo religioso fratri Clementi deinsuper reformacionem monasterii Vallisgracie etcetera. Elegimus peregrinari pro domino non ad populum accinctum nostrum, sed ad populum alterum, vbi linguam quam non nouimus audiuimus. Quo tandem deuenire absque fatigacione et tribulacionum incommodis natura et &lt;via&gt; insolita laboribus non sinebat, disponente nichilominus altissimo saluis personis et rebus ad locum optatum applicuimus. Et recepti sumus a carissimis fratribus nostris in osculo pacis, tractati pie, humane atque benigne tamquam filii predilecti ymo verius vt patres eorum commendandi, licet proutdolor vineam sabaoth huius siquidem nouelle plantacionis a iuuentute sua comperimus aliquatenus desolatam et a viribus suis pristinis destitutam ob defectum personarum seniorum et infirmitatem in ea diuina misteria celebrantium. Quam quidem pro modulo nostro sicuti iusta legacione fungentes, inuocato diuino auxilio et interueniente virginis suffragio, innouare restaurare plantare putare fodere et irrigare cepimus, vt fructifera creditur et speratur affutura. Tandem euolutis diebus aliquot post natale domini contigit dilectum patrem fratrem Nicolaum confessorem generalem, iam senio grauatum et longa infirmitate depressum, officium resignasse. Deuenitur ad eleccionem alterius et in me, omnium eorum minimum eorum omnium vota seu voces concurrerunt, licet me plurimum renitente et multa pro mea excusacione allegante. Attamen continuis restabant precibus, donec piarum mencium voluntabibus victus obtemperarem hac prehabita condicionis gracia et quasi decuit necessaria, ut primum et pre omnibus per eosdem michi disponeretur seu procuraretur plena facultas commutandi seu libera licencia permanendi cum eisdem ad certum tempus, vel ad instar ut incertus temporum disponit euentus et michi visum fuerit expedire saluti. Nec de cetero maneat eisdem fratribus aut eorum successoribus auctoritas vel potestas me quovis quesito colore ab eorum monasterio eiciendi vel ad exeundum compellendi, eciam quauis nota ingratitudinis vel displicencie suborta, me volente remanere et in causa mea iuxta formam regule et instituta ordinis vel vt reus emendari vel vt indeprensus absolui, nec facultas seu possibilitas sit eisdem me post terminum quomodolibet retinendi vel ad remanendum coartandi, si dumtaxat animo inest michi voluntas redeundi in locum meum, unde exiui, et paternitatum vestrarum grata libertas conceditur reuertendi. Testem inuoco deum, qui omnia nouit et nichil ignorat, quod illud attendiosum et non minus periculosum onus non acceptaui ambicione dominandi, sed pocius intencione seruiendi, nec causa lucrandi pecunias, quas regula nostra omnino vetat haberi, sed deo animas, vnde spero celum promereri. Ideo, venerandi patres, circumspectis paternitatibus vestris humiliter et obnixe supplico, quatenus me sanioribus atque sanctioribus consiliis vestris in hac causa respicere velitis et dignemini, vt iam res exacta euidenter expostulat. Si enim oporteat me hic per triennium commorari, peto et obtestor per viscera misericordie dei nostri me ad primum locum deinceps reuocari et illum michi tamquam iure possessionis et obligatorio debito reseruari. Quem quidem locum sicut vacantem, si michi intimatum fuerit, non acceptando cedens iuri meo, de reliquo non attemptabo nec credo me aliquociens locum habiturum vobiscum. Sin alias hiis condicionibus cassatis et annullatis aliquid per vestras paternitates actum vel attemptatum fuerit in hunc modum, quod post triennium non pateat michi aditus ad locum meum, dico et protestor coram deo et sanctis omnibus et in presencia omnium, quorum interest seu interesse contingit infuturum, quod non resigno locum meum actu vobiscum neque me secludo a vestra sancta societate, et cum primis intermediis nauibus concitus redibo in locum meum et habitabo vobiscum vitam communiter super terram. Quod non feci propter me, sed propter deum, ut liquide constat patri meo Clementi. Ceterum, si ob instancias huius venerabilis collegii partis utriusque sororum et fratrum cum sepedictis condicionibus me dimittere decreueritis, manebo cum illis resignando et vobis restituendo locum meum per triennium in omni regulari obseruancia secundum virium mearum extremam possibilitatem, humillime petens et intime supplicans omnium et singulorum et singulariter omnium vestrum paternitatibus ob precium sanguinis Ihesu Christi et meritum interuenientis virginis Marie michi omne debitum iniuriosum dimitti et omne piaculum verbi vel facti ex toto corde remitti, me etenim a vestra corporali presencia absolui et ab anexis oneribus et obligacionibus liberari, sed non a vinculis paterne providencie et indissolubilis amicicie dissolui. Attendite in dilectissimum dolorem seu timorem precauentes in futurum, ne uno quidem die utroque orbabor parente, hic seclusus et neglectus et illic illusus vel despectus. Insuper scire dignemini, quod michi semper predilectus pater frater Clemens me in hac via non solum vt pater, sed eciam ut frater, soror et mater duxit instruxit direxit et dilexit, pro quibus a deo patre sempiterna retribuens condonetur, et omnem quam potuit adhibuit diligenciam reformacioni status melioris. Altissimus in sua clemencia vos conseruet in utriusque hominis valitudine. Ex monasterio Vallis Gracie XX die mensis aprilis. Sub sigillo conuentus fratrum. Anno domini etcetera. Omnium vestrum minimus frater Arvidus Nicolai ad presens in monasterio Nadendal ex mandato et beneplacito vestro constitutus. Adress: Venerabilibus patribus religiosisque ac deo deuotis fratribus fratri Martino confessori generali ceterisque fratribus Monasterii Vastenensis promotoribus suis in Christo Ihesu singularissimo affectu precolendis cum debitis reuerentia et honore. (Af annan hand:) Frater Aruidus in ista littera petit, vt possit redire ad locum suum, vnde exiuit, finito triennio post aduentum ad conuentum Vallis Gracie etcetera.